text: plaestanydigital.cat | Banyoles Televisió - L'atur creix un 3% el juny i ja hi ha més de 1.400 persones sense feina al Pla de l'Estany
  L'atur creix un 3% el juny i ja hi ha més de 1.400 persones sense feina al Pla de l'Estany
  L'atur segueix pujant al Pla de l'Estany confirmant el 2020 com un any negre en l'àmbit laboral. Segons les darreres dades de l'Observatori del Treball el nombre de persones sense feina ha crescut en 42 persones més durant el juny, arribant als 1.419 aturats al Pla de l'Estany.
  Sens dubte, la pandèmia de la COVID-19 hi ha tingut molt a veure i, de fet, en els últims tres mesos la desocupació ha pujat en 301 persones a la comarca, o el que és el mateix, en un 27%. El contrast també és evident si tenim en compte que ara fa un any la xifra d'aturats se situava per sota el miler al Pla de l'Estany. Per edats, l'increment de l'atur ha estat generalitzat durant el juny però incidint especialment en els menors de 20 anys i en els de 25 a 29 anys. Només s'ha registrat una reducció pràcticament inapreciable en les franges de 45 a 49 anys i de 50 a 54 anys. Per sectors econòmics, números vermells arreus essent l'agricultura on més s'ha incrementat l'atur percentualment, ho ha fet en més d'un 10%. El que continua aglutinant bona part de les persones sense feina del Pla de l'Estany, concretament 1.011, és el sector serveis.
  I a nivell municipal, la crescuda de l'atur se la reparteixen gairebé només entre quatre: Banyoles, Camós, Cornellà del Terri i Porqueres. A la capital, l'increment del juny és de 24 persones, un 2,52%. Crespià manté estables les xifres i només baixen, encara que ho fan molt poc, Fontcoberta i Palol de Revardit.
  Per completar la informació cal remarcar que el nombre de demandants d'ocupació ha marcat un rècord històric durant el juny i se situa a les 3.761 persones, el que és gairebé el triple que fa un any.